ลองแล้วยัง“กาแฟขี้ชะมด” ชาวบ้านกาลิซา การันตีรสชาติความอร่อย
แก้วเกือบพัน กิโลสองหมื่นบาท “กาแฟขี้ชะมด” สร้างรายได้ ชาวบ้านกาลิซา การันตีรสชาติความอร่อย         คุณลองแล้วยัง สำหรับคนที่เป็นคอกาแฟ กับการลิ้ม ชิมรสชาติกาแฟขี้ชะมด สุดยอดกาแฟ ราคาแพงลิ่ว แก้วละ 500-1,000 บาท เนื่องจากมีกระบวนการผลิต ที่ซับซ้อนยุ่งยาก เมื่อเกษตรกรปลูกกาแฟ (สายพันธุ์โรบัสต้า) รอจนผลกาแฟสุกเต็มที่ ก็จะนำผลกาแฟ ไปให้ตัวชะมดกิน และก็รอจนกว่า ตัวชะมดจะขับถ่ายกะลากาแฟ (เมล็ดกาแฟ) ที่ย่อยไม่ได้แล้วออกมา ถึงจะไปเก็บขี้ชะมด แล้วแยกเอาเฉพาะเมล็ดกาแฟออกมาเพื่อไปทำความสะอาด ตากให้แห้ง แล้วถึงจะนำมาคั่วเป็นเมล็ดกาแฟ ซึ่งสามารถนำไปบดและชงดื่มได้        นายอับดุลลักษณ์ สะอิ ชาวบ้าน ตำบลกาลิซา อำเภอระแงะ จังหวัดนราธิวาส ซึ่งเป็นผู้ผลิตกาแฟขี้ชะมด ในชื่อบูโด ค้อฟฟี่ ครบวงจร ทั้งการปลูกกาแฟพันธุ์อาราบิก้า การจำหน่ายต้นกล้าให้กับสมาชิก ในราคาต้นละ 25 บาท รับซื้อเมล็ดกาแฟจากสมาชิก ราคากิโลกรัม ละ 25 บาท รวมถึงแปรรูปเป็นกาแฟพรีเมี่ยม กาแฟขี้ชะมด  บอกว่า ได้ทดลองปลูกกาแฟพันธุ์อาราบิก้า ไว้ในสวนยาง เพื่อเป็นรายได้เสริม จากการทำสวนยาง กาแฟสามารถอยู่ร่วมยางได้ ให้ผลผลิตดี ทำให้มีรายได้เพิ่ม        ทางกลุ่ม ได้ทำกาแฟพรีเมี่ยม ซึ่งเป็นกาแฟขี้ชะมด โดยใช้กาแฟพันธุ์ อาราบีก้า ให้ชะมดกินพอชะมดขับถ่ายออกมาเป็นขี้ชะมด จะหอมกว่ากาแฟพันธุ์โรบัสต้า ซึ่งได้ทำการพิสูจน์มาแล้ว        ส่วนรายได้ที่เกษตรกรจะได้รับขึ้นอยู่กับเกษตรกรมีกาแฟกี่ต้น มีตัวชะมดกี่ตัว  ทางกลุ่มจะรับซื้อทั้งหมด ถ้าขี้ชะมดมาเป็นก้อน รับซื้อที่กิโลกรัมละ 7,500 - 8,000 บาท เมื่อทางกลุ่มรับซื้อมาแล้ว ก็จะนำไปทำกระบวนการแปรรูป แล้วก็ขาย ในราคากิโลกรัมละประมาณ 20,000 บาท        สำหรับกาแฟขี้ชะมด หรือกาแฟธรรมดาของบูโด ค้อฟฟี่ สามารถการันตี ได้ว่า รสชาติ ความหอม ไม่แพ้กาแฟที่อื่นและได้รับการยอมรับจากคอกาแฟว่าเป็นกาแฟที่ดี        ผู้ที่สนใจจะซื้อพันธุ์กาแฟจากทางกลุ่มไปปลูก  ปรึกษาการปลูกกาแฟ ร่วมยาง หรือคอกาแฟที่ต้องการทดลองรับประทานกาแฟขี้ชะมด ก็สามารถติดต่อมาได้ที่บูโด ค้อฟฟี่ กาลีซา เบอร์โทร 089-2973888#กาแฟขี้ชะมด #ชาวบ้านกาลิซา #สำนักข่าว กรมประชาสัมพันธ์ #NNT #ILOVETHAILAND